Genre: Information/Explanation

Sporočila za javnost <p/> 14.12.2004 <p/> Hura! pozdravlja v Murski Soboti in Cerknici <p/> Hura! diskont, ki je v Ljubljani in Metliki med kupci že prepoznan kot prodajalna, namenjena predvsem tistim, ki se želijo pri nakupovanju obnašati racionalno, odpira svoja vrata tudi v Murski Soboti in Cerknici. <p/> Jutri, 15. decembra, se bo v Murski Soboti na Lendavski 29b odprl že tretji Hura! diskont v svoji verigi. Investicija predstavlja preureditve prodajalne Cash &amp; Carry v vrednosti 46.498.883 tolarjev, investicija v opremo prodajalne pa 19.500.000 tolarjev. Ker smo ocenili, da v obstoječi objekt ni potrebno pomembneje gradbeno posegati, smo zaradi boljše preglednosti prodajalne delno porušili le predelne stene med nosilnimi stebri. Hura! diskont meri 1.035 m2, od tega njegova prodajna površina 656 m2, ostalo pa skladišče, dve hladilnici, dva prostora za garderobo, sanitarije, hodniki ter tehnični prostori. <p/> Kupcem bo namenjenih 50 parkirnih mest. <p/> Obratovalni čas prodajalne bo od ponedeljka do petka od 8,00 do 20,00, ob sobotah od 8,00 do 17,00 in v mesecu decembru ob nedeljah od 8,00 do 12,00 ure. <p/> Naslednji dan, 16. decembra, pa bo Hura! diskont odprl svoja vrata tudi v Cerknici na Cesti 4. maja 25. Investicija v Hura! diskont v Cerknici predstavlja preureditev Mercatorjevega supermarketa v pritličju večnadstropne stavbe UE Cerknica, njena vrednost pa znaša 40.411.980 tolarjev skupaj z opremo. Površina Hura! diskonta meri 719 m2, od tega je prodajne površine 405 m2, ostalo pa predstavljajo skladišča, ločeni garderobi, sanitarije za zaposlene, soba za čistila, pisarna in tehnični prostori. <p/> Pred prodajalno je urejenih 40 parkirnih mest. <p/> Obratovalni čas prodajalne bo od ponedeljka do petka od 8,00 do 20,00 ob sobotah od 8,00 do 17,00 in v mesecu decembru tudi ob nedeljah od 8,00 do 12,00 ure. <p/> Kupci bodo lahko v obeh prodajalnah izbirali med več kot 1.100 izdelki vseh blagovnih skupin, večji izbor izdelkov pa bo na programu pijač, osnovnih živil, pralnih praškov in papirni galanteriji. V ponudbi bodo tudi izdelki iz ostalih blagovnih skupin, kot so pakirano sveže meso in mesni izdelki, sadje in zelenjava, pakiran kruh in krušni izdelki, sladki in slani program, začimbe, izdelki za osebno nego, male živali idr. <p/> Tako Hura! diskont v Murski Soboti kot tudi Hura! v Cerknici bosta imela dve blagajni, opremljeni s POS sistemom, kupci pa bodo lahko plačevali z gotovino, debetnimi plačilnimi karticami in Mercator boni. <p/> V obeh prodajalnah bo zaposlenih po 6 oseb, kar pomeni, da bo število zaposlenih v verigi Hura! diskontov od 9. septembra, ko je začel poslovati prvi Hura! diskont v Ljubljani, zaposlenih skupaj že 27 oseb. <p/> Z odpiranjem Hura! diskontov v Mercatorju sledimo trendom v razvoju maloprodaje in predvsem pričakovanjem kupcev pri oblikovanju prodajnih formatov, namenjenih osnovni oskrbi. Tržne raziskave o odnosu do nakupovanja v hard diskontih namreč kažejo, da je na vseh trgih, kjer Mercator že posluje, velik delež kupcev naklonjenih diskontni prodaji. Na podlagi teh ugotovitev in trendov v ponudbi smo ocenili, da obstaja potencial za razvoj tovrstnega formata prodajalne. Pričakujemo, da bomo v naslednjih letih s širitvijo maloprodajne verige Hura! diskontov v Sloveniji dosegli pomemben tržni delež med diskontnimi ponudniki. Vodilo pri oblikovanju Hura! diskontov je kupcem ponuditi kakovostne izdelke manj znanih blagovnih znamk, katerih glavna značilnost je cenovna konkurenčnost in ob tem oblikovati za kupca kar se da enostavno, vendar pa udobno in prijazno nakupovalno okolje.